Jou kredietrekord en die koop van ŉ huis - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Jou kredietrekord en die koop van ŉ huis
Jou kredietrekord en die koop van ŉ huis
Die meeste Suid-Afrikaners benodig finansiering om ŉ huis te koop en ŉ goeie kredietrekord is een van die eerste stappe in hierdie proses.
Dit is volgens Albertus van Staden, Hoof van Krediet by FNB Behuisingsfinansiering, wat sê ŉ huislening is gewoonlik een van die grootste beleggings wat jy in jou persoonlike hoedanigheid sal maak.
“Banke en finansiële instellings sal na jou persoonlike kredietprofiel kyk voordat hulle die finansiering sal toeken om jou huis te koop. Om te bewys dat jy jou skuldverpligtinge kan bestuur, is lewensbelangrik.”
Jou kredietrekord word by ŉ kredietburo gehou en word gebruik om te bepaal hoe waarskynlik dit is dat jy die geld sal terugbetaal wat jy benodig om jou huis te koop, sê hy.
Dit reflekteer enige kredietooreenkomste wat jy met goedgekeurde finansiële diensverskaffers het en verskaf besonderhede van die gereeldheid van betaling, enige betalings wat oorgeslaan is, agterstallige rekenings, en of daar enige veroordelings teen jou is.
Volgens die Nasionale Verbruikerswet moet kredietverskaffers van hierdie inligting gebruik maak wanneer hulle ’n kliënt se kredietwaardigheid assesseer.
Dit is uiters belangrik om rekenings betyds te betaal, elke keer, sê Van Staden. “As jy ŉ nalatige houding teenoor jou krediteure het, sal dit by die kredietburo reflekteer en mag beteken dat jy vir jou droomhuis sal moet wag.”
Van Staden stel voor dat jy jou kredietprofiel nagaan ŉ paar maande voordat jy vir jou huislening aansoek doen.
Jy word toegelaat om een keer per jaar jou kredietrekord gratis te assesseer en kan jou verslag ook teen ŉ minimale fooi by die kredietburo koop, sê hy. “Dit is ŉ goeie oefening om te sien of daar enige veroordelings teen jou naam gelys is, of of daar enige inligting is wat verkeerdelik gelys is oor jou terugbetalingsgedrag.”
As jou huislening afgekeur word, het jy die reg om by die huisleningverskaffer navraag te doen oor die rede. As dit aan die lig kom dat dit weens ŉ swak kredietrekord was, is daar ŉ paar dinge wat jy kan doen.
“Stel vas wat in jou kredietrekord daartoe gelei het dat die bank jou huislening-aansoek afgekeur het” sê Van Staden.
Soms is ŉ skuld ten volle afbetaal, maar reflekteer nog nie by die buro nie; jy moet die kredietverskaffer vra om dit op te dateer. Jy kan ook vra vir ŉ aflosbrief om te bevestig dat die skuld vereffen is as bewys aan die kredietverskaffer.
“As daar enige uitstaande betalings is wat jou rekord belemmer, is daar geen maklike manier om daarom te kom nie, maar kry jou verpligtinge so gou as moontlik op datum en sit jou soeke na ŉ huis op ys totdat dit gebeur,” sê Van Staden.